同楊方叔游開寶上方有懷里中二三故人
作者：韓維
朝代：宋

paragraphs: 京都寡臨觀，茲地高且明。
仲冬一來望，曠然寫予情。
千載豪傑盡，夷門荆棘生。
時平盛民物，華屋連飛甍。
長烟冒百里，下視色正青。
慨彼塵土間，擾擾何多營。
往車無徐驅，來馬無停征。
顧慚託閒官，幸得游衍并。
念我同里人，三四不在行。
孔公老龍山，孫子令江城。
崔閒盎有粟，辛困冠無纓。
一回西南首，慘淡意莫平。